九日登西原宴望
作者：白居易
朝代：唐

paragraphs: 病愛枕席涼，日高眠未輟。
弟兄呼我起，今日重陽節。
起登西原望，懷抱同一豁。
移座就菊叢，餻酒前羅列。
雖無絲與管，歌笑隨情發。
白日未及傾，顏酡耳已熱。
酒酣四向望，六合何空闊。
天地自久長，斯人幾時活。
請看原下村，村人死不歇。
一村四十家，哭葬無虛月。
指此各相勉，良辰且歡悅。